Vrou deur honde verskeurArgieffoto. (Foto: Patrick Hendry/Unsplash.) ŉ Vrou is dood nadat ŉ klomp honde haar Sondagoggend op pad werk toe aangeval en verskeur het. Die 37-jarige vrou van Port Alfred het 07:45 in Alfred-weg geloop toe sy aangeval is. “Twee mans, wat die aanval sien gebeur het, het na ŉ nabygeleë sekerheidswag gehardloop en die aanval aangemeld. Die sekerheidswag het die polisie ontbied, wat die erg beseerde vrou op die grond langs die pad aangetref het,” het kol. Priscilla Naidu, polisiewoordvoerder in die Oos-Kaap, Sondag gesê. “Die vrou het ernstige beserings aan haar gesig en bolyf opgedoen en is dood nog voordat sy enige mediese behandeling kon ontvang. Die honde was nêrens te sien nie.” Dit is nie bekend wie die eienaar van die honde is, hoeveel daar was en watter ras die honde is nie. “Die polisie ondersoek haar dood en glo die twee mans wat die aanval sien gebeur het, kan help met belangrike inligting. Die polisie vra dus dat enigiemand met inligting oor die voorval lt.kol. Yogan Reddy by 046 604 2405 of 082 332 8794 kontak,” sê Naidu. Dit is die soveelste hondeaanval landswyd in die afgelope twee weke en die dierebeskermingsvereniging het reeds ŉ beroep op eienaars van aggressiewe honde gedoen om die honde liefs aan die vereniging te oorhandig.